МэIухухэр, афэ джанэхэр, фащэхэр
«Сосрыкъуэу си къан, Сосрыкъуэу си нэху, Зи мэIухур дыщафэ, Афэр зи джанэ куэщI» — нарт эпосым хэт а псалъэхэр уигу къегъэкIыж ЕсэнтIыгу къыщызэIуаха выставкэ хьэлэмэтым. Абы щагъэлъагъуэ Адыгейм ираша пасэрей адыгэ (шэрджэс) хьэпшып зэмылIэужьыгъуэхэр. Ахэр псори зэхэту 180-м щIегъу.
«Дэ псом япэу дызыхуеяр адыгэхэм зэрызахъумэжу щыта Iэщэ-фащэхэр дгъэлъэгъуэнырщ,- жриIащ Адыгейм и лъэпкъ музейм и унафэщIым и къуэдзэ Щоджэн Налмэс «Аргументы и факты» газетым и лэжьакIуэм. — Ахэр плIы хъурт: «МэIухур, афэ джанэр, Iэщхьэтекъуэр, Iэлъэр. МэIухур ягъэщIэращIэрт дыжьын тегъэпщIахэмкIэ е дыщэпскIэ ялэрт. Апхуэдэу Iэщэр ягъэдахэрт тхыпхъэщIыпхъэхэмкIэ. Къыхэдгъэщынщи, нэгъуэщIхэм емыщхь мис а тхыпхъэщIыпхъэхэмкIэщ адыгэ мэIухур адрейхэм къазэрыхэщхьэхукIыр. Афэ джанэр гъущI Iунэ къэгъэшауэ мин 25-рэ хуэдизкIэ зэрыхъат».
Къалэдэсхэмрэ курортым зыщызыгъэпсэхухэмрэ гъэлъэгъуэныгъэм къыщащIэфынущ адыгэ хабзэм теухуаи. Псалъэм и хьэтыркIэ, нысащIэр хьэгъуэлIыгъуэм хэтын хуейт дыжьын бгырыпх щIэпхауэ. ГъэщIэгъуэныр ар зы пщалъэм зэритырт. Абы къыхэкIыу бгырыпхыр я бгым къекIуэкIын папщIэ языныкъуэ хъыджэбзхэм япэщIыкIэ загъэмэжэлIэн хуей хъурт.
Адыгэ цIыхубзхэр хуаб-жьу дахэу хуэпат, адыгэ хэдыкIыкIэ цIэрыIуэмкIэ хэдыкIа тхыпхъэщIыпхъэмкIэ гъэщIэрэщIа щыгъынхэр ящыгът, я бостейхэр къэдабэмрэ шылэмрэ къахэщIыкIат. Абы къыхэкIыу Кавказ Ищхъэрэм и цIыхубзхэм щапхъэ зытрахыр икIи я гъуазэр адыгэ бзылъхугъэхэрт. Апхуэдэ дыдэу цIэрыIуэт адыгэ шухьэр.
ЕсэнтIыгу и тхыдэ-лъахэхутэ музейм щыплъагъунущ Iэнэ лъакъуищ цIыкIухэри. Пасэ зэманым ахэр сыт хуэдэ адыгэ унэми куэ-ду щIэтт, дэтхэнэ хьэщIэми щхьэхуэу ерыскъы хутрагъэувэфу.
Адыгэ гъукIэхэр Iэзэт. Абыхэм хьэкъущыкъухэр дыжьыным къыхащIыкIырти, тхыпхъэщIыпхъэ дахэмкIи ягъэщIэрэщIэжырт.
Лъэпкъ куэдым я деж щыцIэрыIуэ адыгэ кхъуейр зэмыкIуэкIын щхьэкIэ сакъыу яхъумэрт.
Шал Мухьэмэд.
